**SMART-modellen**

SMART-modellen er et stærkt værktøj, når I skal sætte mål. Her er en kort beskrivelse af, hvad SMART-modellen er, og hvordan I bruger den.

SMART-modellen omfatter fem punkter, som er:

S: Specifik – hvad vil du helt præcist opnå?

M: Målbar – hvornår er du i mål?

A: Ambitiøs – hvorfor er det interessant at bruge tid på?

R: Realistisk – vil det være muligt at nå målet med det, du har til rådighed?

T: Tidsbestemt – hvornår er der tidsfrist?

I det følgende beskrives kort de enkelte punkter, som anvendes som en tjekliste, når I har udarbejdet mål for jeres projekt. Tag hvert enkelt mål I har opstillet for jeres projekt og brug den nedenstående som en tjekliste. På den måde kan I sikre jer, at jeres mål er tilpas definerede og motiverede for at I når i mål.

**Specifikt**

Dit mål skal være så specifikt, at du kan vurdere, om du er i mål. Eksempler på specifikke mål er, at I vil have troppens spejdere med på en uges fjeldtur til Norge i sommerferien 2016 eller at I vil fundraise 10.000 kr. til en shelter.

**Målbar**

Er målet målbart? Kan vi måle, om vi har nået det eller ej? Fx vi vil være 100 spejdere i gruppen eller at tropslederne har været på fjeldkursus så de kan tage sikkert på fjeldet næste sommer.

**Ambitiøst**

Er målet ambitiøst? Er det et mål, der betyder, at I skal gøre jer umage? At være 3 % flere medlemmer om et år, er ikke specielt ambitiøst. Hvis I har 50 spejdere, svarer det blot til, at der skal komme 1,5 nyt medlem om året. En medlemsfremgang på 20 spejdere på et år, vil være ambitiøst.

**Realistisk**

Er målet realistisk? Kan vi lykkes med opgaven? Det kan fx være at oprette en ny afdeling med familiespejd eller mikrospejd og fylde den med glade spejdere.

**Tidsbestemt**Er målet tidsbestemt? Er der en dato, hvor vi kan se, om vi har nået målet? Det kan fx være at I vil være 100 spejdere om 2 år eller der er etableret et aktivitetsudvalg med mindst 4 medlemmer inden udgangen af året.